Краснодар кIуэну загъэхьэзыр
Тхьэмахуэ кIуам «Нарт» хьэщIэщым и спорт утыкум щекIуэкIащ стритболымкIэ (уэрам баскетбол) Налшык пашэныгъэр къыщыхьыным теухуа зэпеуэр.
Илъэс еханэ хъуауэ ирагъэкIуэкI зэхьэзэхуэр къызэрагъэпэщ физкультурэмрэ спортымкIэ къалэ комитетым, сабий-ныбжьыщIэ спорт еджапIэ №2-м, «Урысей гъущI гъуэгухэр» ОАО-р мылъкукIэ я щIэгъэкъуэну.
Стритбол зэпеуэм я ныбжь елъытауэ гупищу гуэша командэ 31-рэ хэтащ. Пщащэхэм я нэхъыжь гупым бжьыпэр щиубыдащ «Кристалл» командэм. Курытымрэ нэхъыщIэхэмрэ я деж япэ, етIуанэ увыпIэхэр къыщахьащ ДЮСШ №2-мрэ «Кристалл» командэмрэ. ЩIалэ нэхъыжьхэм я зэпеуэм ДЮСШ №2-м и лIыкIуэхэр щытекIуащ. Курыт, нэхъыщIэ гупхэм я деж «Кристалл»-р щыпашэщ.
Зэхьэзэхуэм къыхэжаныкIахэм я цIэхэр къраIуащ. Пщащэхэм ящыщу нэхъ жыджэращ 27-нэ школым и еджакIуэ, гъуащхьэхъумэ Щомахуэ Залинэ, а школ дыдэм щыщ гъуащхьауэ Бабаевэ Тамилэ, 30-нэ школым и еджакIуэ Маревичевэ Риммэ сымэ. ЩIалэхэм ящыщу 30-нэ школым щыщ гъуащхьауэ Нэбыт Аскэр, гъуащхьэхъумэ Бозий Мухьэмэд (лицей №29), гъуащхьауэ Бегиашвили Руслан (лицей №2) сымэ къапэхъун къахэкIакъым.
Налшык пашэ щыхъуахэр хэтынущ фокIадэм и 14 — 17-хэм Краснодар къалэм стритболымкIэ щекIуэкIыну зэхьэзэхуэхэм. Абы хэтынущ КИФЩI-м, Ипщэ федеральнэ щIыналъэм я гупхэр. Ди баскетболистхэр и гъэсэнщ Урысей Федерацэм щIыхь зиIэ и тренер Къумыкъу Риммэ.
УЭРДОКЪУЭ Азэмэт.
